ru cs uz mn ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ru
"Аалам", 26.03.09 - 14-бет: •
Бишкекте волейбол федерациясынын Кубогуна арналган жогорку окуу жайларынын эркектер командалары арасында мелдеш болду. 9 жогорку окуу жайынын студенттери менен волейбол боюнча атайын адистештирилген олимпиадалык резервдеги балдар спорт мектебинин командалары мөрөй талашты. Волейбол десе эле маркум Сүймөнкул Чокморовду элестете берем. Кашкайып күлүп туруп, эликтей секирип, илбирстей түйүлүп, бүркүттөй шукшурулуп чапканы, топ алганы көз алдымда турат.
Көп күнкү күч сынашуунун жыйынтыгында Ишеналы Арабаев атындагы Кыргыз мамлекеттик университетинин жигиттери баш байгенин ээси болду.
Спорттун каймагы, сыймыгы, ордосу болуп келген Кыргыз дене тарбия Академиясы оозунан алдырган бөрүдөй болуп, экинчи орунду ээлеп, баштарын жерге салып уялып калышты. Спорт деген ушундай болот, бирде жеңет, бирде утулат. Өздөрүн эр ойлосо, бирөө шер экенин далилдеп коет. Коло байге Искак Раззаков атындагы Кыргыз техникалык Университетинин жигиттер командасына ыйгарылды. Бармак тиштеп, өкүттө калган командалар эми Универсиада оюндарында кезегин күтүп калышты.
Кыргыз футболунан таалим-тарбия алган жигиттер деле дүйнөгө тааныла тургандай саамалык башталды. Канттын "Абдыш-Ата" командасында ойноп, футбол дүйнөлүккө келген Антон Землянухин үч жылдан бери Түркиянын "Гирюсунспорт" клубунда ойноп, былтыр 4 гол киргизүү менен келечегинен үмүткөр кылган. Түркиянын футбол федерациясынын сурамжылоосунда түркиялык футбол күйөрмандары келечектүү 20 легионер оюнчулардын ысымдарын атады. Кудай жалгап, биздин жердешибиз Антон түркмөниялыктардын көңүлүнө толуп, ошол 20 мыктынын катарына кирди. Ал түгүл ал кийип жүргөн футболкасын сүрөтү, номуру менен кийип, кумир туткан түркиялык футбол күйөрмандарынын болушу Антонго дем берип, дагы мыкты ойноого шыктандырат.
Атаганат, кыргыз жаштары да өнөрү менен таанылса, Алмаз Чокморов, Асыл Момунов, Канат Ишенбаев сыяктуулар чет өлкөлөрдүн клубунда ойносо деген аруу тилек качан ишке ашаар экен?!
Дүйнөлүк байге алган устаттар
Өлкөдө грек-рим жана эркин күрөшүнө кызыккандар өтө арбын. Айрыкча былтыр Бээжинде өткөн олимпиадалык оюндарда грек-рим күрөшүнөн Канат Бегалиев күмүш, Руслан Түмөнбаев коло медаль утуп, Кыргызстанды дүйнөгө дүңгүрөткөндөн бери, аларды кумир туткан жаштар арбыды. Грек-рим күрөшүндөгү балбандар жеткен ийгиликтерге эркин күрөшчүлөр жетүүгө дилгир болуп, намыстанып, катуу аракет кылышууда. Өлкө президентинин иш башкармачылыгынын спорт комплексинде дагы бир эркин күрөш залы ачылып, анда машыктыра турган устаттар аныкталды. Бул залда дүйнө чемпионаттарынын күмүш байге ээлери Нурмат Тахикров менен Уларбек Сейитказиев жаштарга, балдарга эркин күрөш "сырларын" үйрөтмөкчү. Нурмат 1994-жылкы АКШнын Чикаго шаарында өткөн уландар арасында дүйнө чемпионатында финалга чейин жетип, күмүш медаль тагынган. Андан бери эр жетип, өзү устат болууга жарады. Ал эми Уларбек Сейитказиев да оңой жигит эмес. Ал дагы 1996-жылы Ирандын борбору Тегеранда өткөн уландар арасында дүйнө чемпионатында экинчи орунду ээлеп, күмүш байгенин ээси болгон. Дүйнөлүк биринчиликте мөрөй алуу - эркин күрөштүн мыктысы деген кеп. Эми эки устат эркин күрөшчүлөрдү Азия чемпионатына даярдайбыз, - деп катуу күүлөнүп турган чагы.
NBA менен машыгууга жөнөштү
Бул тууралуу Бишкектеги маалымат жыйында сапардын уюштуруучулары дене тарбия, спорт жана жаштар иштери боюнча агенттиктин төрагасы Александр Воинов жана АКШнын Кыргызстандагы элчиси Татьяна Гфеллер билдиришти. Кыргызстандык баскетболчулар NBA командасы менен жолугушуу үчүн 21-мартта АКШга жөнөп кетти. Элчи айымдын айтымында, бул долбоор былтыр август айындагы авиакырсыктан курман болгондорду эскерүү иретинде уюштурулууда. "Бул сапар командага позитивдүү, эсте каларлык тажрыйба алууга түрткү берет деп үмүттөнөбүз. Бул сапар Кыргызстан менен АКШнын ортосундагы достуктун символу болуп калат деп ишенебиз", - деп белгиледи элчи Татьяна Гвеллер. Александр Воиновдун айтымында, бул иш-чаранын эч кандай саясый өңүтү жок. Болгону дүйнөлүк деңгээлдеги баскетбол клубдарынан таалим-тарбия алып келүү.
Көкбөрүнүн баш байгесин "Бөрүлүү" жеңип алды
Ыңкылаптын 4 жылдыгына карата Бишкекте көкбөрү боюнча мелдештер жыйынтыкталды. Ат майданында күйөрмандар азыраак келишип, мелдештердин деңгээли начар болду деген пикирлер да айтылды.
"Нооруз жана ыңкылап күнүнө арналган көкбөрү оюну 21 - март күнү башталып, мөрөй талашууга тандалган 4 команда катышты.
24- мартта жеңүүчүлөрдү аныктоо үчүн Ички иштер министрлигинин "Бөрүлүү" командасы менен Сокулуктун "Рассвет" командасы мөрөй талашты. Натыйжада 9:1 эсебинде "Бөрүлүүнүн" жигиттери жеңишке жетишип, баш байгенин ээси болду.
Өлкөнүн көп жолку чемпиону "Бөрүлүү" командасынын башкы машыктыруучусу Касым Кубатовдун пикиринде Кыргызстан көкбөрү оюну менен гана дүйнөгө тааныла алат.
- Ал үчүн жапондордун сумо, италиялыктардын "корридо" оюндарындай көкбөрүнү мамлекеттик деңгээлде колдоого алуу зарыл.
Ушул "Бөрүлүү" командасына демөөрчүлүк кылып, колдоого алып келаткан ички иштер министри Молдомуса Конгантиев да көкбөрү оюну элдин ынтымагына данакер болуп, ар-намыска чакырып, милицияга да колдоо көрсөтүп келатат деген пикирде.
Экинчи беттешүүдө Нарындын "Дордой" командасы менен МАИ башкармасынын командасы күч сынашып, натыйжада "Дордойдун" жигиттери МАИ командасын 3:2 эсебинде утуп, экинчи орунду камсыз кылышты.
"Аккула" ат майданындагы көкбөрү оюндарына жана кунан чабыш, жорго салдыруу, аламан байге жарыштарына күбө болгон биринчи вице-премьер-министр Өмүрбек Бабановдун пикиринде, эгемендик менен улуттук оюндар кайра жанданды жана ыңкылаптын максаттарын ишке ашыруу үчүн убакыт керек.
- Коңшу Казакстандай болуп казынадан каражат бөлүп, улуттук оюндарды өстүрүп, өркүндөтүү керек. 2005-жылы 24- мартта болгон ыңкылап элдин күчү, колдоосу менен болгон окуя. Эл жаңыча жашоого умтулган. Ыңкылаптын негизги максаттарын ишке ашыруу үчүн убакыт керек, - деди Өмүрбек Бабанов.
Кыргызстанга эмгек сиңирген машыктыруучу Мурат Азарматовдун айтымында кендирди кескен каражаттын айынан мыкты командалар бул мелдешке катыша албай калып, жылдан жылга көкбөрү оюнунун деңгээли төмөндөп баратат.
- "Нооруз" турнири биздин негизги турнирлерибиздин бири болсо, быйылкы финал ыңкылап күнү болуп жатат. Бул мелдештин деңгээли жыл өткөн сайын төмөндөөдө. Жаңы мыкты командалар жокко эсе. Ар жыл сайын "Бөрүлүү" командасынын колдоочулары мыкты болгондуктан алар ар дайым ута берип, ага атаандаш команда чыкпай калды. Быйыл "Дордойдун" даярдыгы чийки болуп, мыкты аттары жок. Мурдагыдай чеберчилик көрүнбөйт.
Бул жолу да Бишкектеги "Аккула" ат майданына көкбөрү оюнун көрүү үчүн күйөрмандар жылдагыдай арбын келишпеди. Чет өлкөлүк меймандар да сейрек болушту.
Ошондой эле ыңкылап күнүнө арналган спорттук иш-чаранын бири- кунан чабыш, жорго салдыруу жана аламан байге жарыштары болду.
8800 метрге болгону 14 кунан чабылып, марага бишкектик банкир Абдразаковдун "Аларичка" деген ысымдуу кунаны озуп келди.
8800 метрге жорго салдыруу мелдешине 8 жорго гана кое берилип, оштук саяпкерлер таптаган "Плутон" аттуу жорго биринчи келди.
Аламан байге жарышында 15 күлүк сыналып, Бишкектин "Хризантема" аталган күлүк баш байгенин ээси болду.
Мурдакы ат оюндары кунан чабыш, жорго салдыруу жана аламан байге жарыштарына 40-50 күлүк марага кошулуп турчу.